kardosdrur/scandi-wiki huggingface dataset:
Stenbjerg (Sydslesvig)

Stenbjerg (dansk) eller Steinberg (tysk) er en landsby og kommune beliggende ved Flensborg yderfjord i det nordøstlige Angel i Sydslesvig. Administrativt hører Stenbjerg under Slesvig-Flensborg kreds i den tyske delstat Slesvig-Holsten. Kommunen omfatter bebyggelser Havernæs (tysk Habernis), Nørregårdskov (Norgaardholz), Stenbjerghav (Steinberghaff), Stenbjerggaard (Steinberggaard), Stenbjergskov (Steinbergholz) og godset Østergård (Östergaard), og samarbejder med nabokommunerne i Gelting Bugt kommunefællesskab (Amt Geltinger Bucht). Ud mod Gelting Bugt ligger Østergårdskov. I kirkelig henseende hører Stenbjerg under Stenbjerg Sogn undtagen Havernæs, som hører under Kværn Sogn. Begge sogn lå i den danske tid indtil 1864 i Ny Herred (Flensborg Amt).

Geografi 
Kommunen strækker sig med en kystlinje på omtrent 8 km længs Gelting Bugt. Jorderne er frugbare. Under hensyn til græsgangene omtaltes omegnen tidligere også som smørhullet. Stenbjerghav fungerede i flere generationer som en lille fiskerleje, hvor søfarende og fiskere havde deres bosted. Lepping Å danner mod syd grænsen til den i Eskris Sogn beliggende nabokommune Nisvrå. I nord danner Stenbæk (Havernæs Å) grænsen til nabo-kommunen Stenbjergkirke, hvor også de nærmeste uddannelsesinstitutioner ligger i dag. En fusion med Stenbjergkirke i 1974 kom dog ikke til at blive realiseret. I stedet fusionerede de tre hidtil selvstændige kommuner Stenbjerg, Nørregårdskov og Stenbjerghav samme år. 

Der er flere mindre skovstrækninger i kommuneområdet såsom Styrsholt (Stürsholz) ved Havernæs, Stenbjergskov og Østergårdskov. Navnet Styrsholt er afledt af gada. *stør og oldn. staurr for en stang

Historie 
Stenbjerg er første gang nævnt 1352. På jysk / angeldansk udtales bynavnet Stenbjerre. Stednavnet beskriver en stenet høj. 

I årene 1749 til 1973 fandtes der en lokal grundskole i Stenbjerg. Den sidste skolebygning i Nørregårdskov blev lukket i 1973 og fungerer nu som medborgerhuset. I den danske tid var sognet inddelt i to skoledisktriker (Stenbjerg og Stenbjergskov). Skolesproget var indtil 1864 dansk. Der er et frivillig brandværn i Stenbjerg.

Byvåven 
Stenbjergs byvåben viser i den ene felt en stjerne med en halvmåne, som symboliserer tilhørighed til Ny Herred, og i den anden en måge over havet, hvad genspejler landsbyens beliggendhed ved Østersøen og turismens betydning. Farverne blå-gul er hentet fra Sønderjyllands/Slesvigs våben.

Billeder

Eksterne henvisninger 

 Kommunens hjemmeside

Noter 

Byer i Kreis Slesvig-Flensborg
Byer i Angel
Byer i Slesvig-Holsten
Sollerup (Sydslesvig)

Sollerup er en landsby og kommune beliggende ved Jerrisbæks udmunding i Trenen på gesten i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Eggebæk kommunefællesskab (Amt Eggebek). Den omfatter Jersbæk (tysk Jerrisbek), Solbro (Sollbrück), Sollerup Mølle (Sollerupmühle) og Visbøl (Wiesbüll). I kirkelig henseende hører Sollerup under Jørl Sogn (Hjørdel Sogn). Sognet lå i Ugle Herred (Flensborg Amt), da Slesvig var dansk indtil 1864.

Sollerup er første gang nævnt 1406 som Soldorpe. Byen opstod, hvor Angelbovejen krydser Trenen ved et vadested. Stednavnet er sammensat af *sol for et mose- eller sumpområde og -rup for en udflytterlandsby (torp). I omegnen er der flere stednavne med sol som Solved eller Solbro - måske er Sol her et tidligere egns- eller landskabsbetegnelse eller et tidligere navn på Trenen. 

På Trenens modsatte bred ligger den statsejede 300 ha store Byskov (Büschauer Forst)

Eksterne henvisninger 

 Kommunens hjemmeside

Noter 

Byer i Kreis Slesvig-Flensborg
Byer i Slesvig-Holsten
Kate McGarrigle

Kate McGarrigle (født 6. februar 1946, død 18. januar 2010) var en canadisk singer-songwriter, der især er kendt for sit samarbejde med søsteren Anna i folkemusik-duoen Kate og Anna McGarrigle. Desuden er hun mor til de to singer-songwritere Rufus Wainwright og Martha Wainwright, som hun fik med Loudon Wainwright III.

Kate og Anna McGarrigle udgav i 1975 albummet Kate and Anna McGarrigle, der blev godt modtaget. Albummets sange var primært selvskrevne, nogenlunde ligeligt fordelt mellem de to søstre. Sange fra dette album er senere indspillet af navne som Linda Ronstadt, The Corrs og Elvis Costello. Det blev i alt til ti album fra duoen, hvor Kate McGarrigle ofte spillede piano eller guitar. Blandt parrets særpræg var, at de indspillede adskillige numre på fransk og i det hele taget var præget af fransk-canadisk musik. 

Hun fik i 2006 konstateret cancer og brugte sine sidste år på at etablere en fond til udbredelse af viden om sarkom, en sjælden cancerart, som hun led af. Hendes sidste offentlige optræden fandt sted blot seks uger før hendes død, hvor hun gæsteoptrådte ved en koncert med sine to børn i Royal Albert Hall i London, hvis overskud gik til hendes fond.

Musikere fra Canada
Fondsstiftere
Lindved (Sydslesvig)

Lindved, Lindeved (dansk) eller Lindewitt (tysk) er en landsby og kommune beliggende i et skovrigt område ved Lindåen vest for Flensborg i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen omfatter i dag ved siden af Lindved også Lille Vi (tysk Kleinwiehe), Sønder og Øster Lindå (Linnau), Lyngvrå (Lüngerau), Risbrig (Riesbriek), Sillerup og Vanrad el. Vanraad (Wanratt), og samarbejder på administrativt plan med andre kommuner i Skovlund kommunefællesskab (Amt Schafflund). I kirkelig henseende hører kommunen delvis under Store Vi og Nørre Haksted Sogn (Lindå og Risbrig). Begge sogne lå i Vis Herred (Flensborg Amt), da Slesvig var dansk indtil 1864.

Stednavnet er første gang nævnt 1498, sammensat af linde og ved for skov. Det forhenværende Lindeved Gods (Lindvedgaard) blev parcelleret 1796. Risbrig er første gang nævnt 1352. Forleddet ris (gada. risa) bruges om krat. Efterleddet -brig (oldnordisk: brīk) beskriver en fjæl, fjælevæg (bræddevæg) eller en kort bænk ved siden af døren eller bruges i betydning brændestabel. Den nuværende kommune blev dannet ved kommunalreformen i marts 1974 ved sammenlægning af Lille Vi, Lindved-Lyngvrå, Lindå, Risbrig og Sillerup.

Folkesagn 
Der findes flere kendte folkesagn fra Lindved-området såsom sagnet om Lindved Slot og om Nis Puk på Lindvedgård

Eksterne henvisninger 

 Kommunens hjemmeside

Noter 

Byer i Kreis Slesvig-Flensborg
Stockholm-aftalen

Stockholm-aftalen blev forhandlet på plads af Frederik 1. af Sverige, efter at hans forgænger Karl 12. af Sveriges pludselige død i 1718 gjorde det klart, at Store Nordiske Krig måtte slutte. Stockholm-aftalen bestod af to traktater underskrevet i 1719 og 1720, der afsluttede krigen mellem Sverige på den ene side og Hannover og Kongeriget Preussen på den anden. Den sidste del af konflikten blev afsluttet med undertegnelsen af Freden i Frederiksborg med Danmark-Norge i 1720 samt Freden i Nystad med Rusland i 1721.

Traktat med Hannover 
I traktaten med Hannover den 9. november 1719 afstod Sverige Bremen-Verden.

Traktat med Preussen 
Den 21. januar 1719 afstod Sverige den del af Svensk Forpommern, der lå syd for floden Peene og øst for floden Peenestrom, til Preussen, inklusiv øerne Usedom og Wollin, samt byerne Stettin, Damm og Gollnow. Traktaten blev formaliseret i 1720 og trådte i kraft, da Frederik Vilhelm 1. af Preussen udstedte et patent, der erklærede de afståede områder som en del af Preussen 29. maj 1720. De dele af Svensk Forpommern, der forblev under svensk herredømme, var på det tidspunkt besat af Danmark, men blev tilbagegivet med Freden i Frederiksborg 3. juli 1720.

Eksterne kilder/henvisninger 

 

Fredsaftaler
Den Store Nordiske Krig
Begivenheder i 1719
Begivenheder i 1720
Nukissiorfiit

Grønlands Energiforsyning () er det nationale el-, vand- og varmeforsyningsselskab i Grønland.

Om Nukissiorfiit 

Nukissiorfiit er som forsyningsvirksomhed ansvarlig for at producere og levere el, vand og varme til størstedelen af forbrugerne i Grønland. Nukissiorfiits forsyningspligt omfatter 17 byer og 53 bygder, og ejes af Grønlands Selvstyre.

Nukissiorfiits energiforsyning er i høj grad baseret på vedvarende energikilder, og målsætniongen er at udvide det maksimalt. Virksomheden  varetager driften af blandt andet Nuuk Kraftværk og Buksefjorden Vandkraftværk. 

Nukissiorfiit beskæftiger i alt omkring 400 medarbejdere fordelt over hele landet, og med administrationen  samlet på hovedkontoret i Nuuk.

Eksterne henvisninger 
 www.nukissiorfiit.gl - Nukissiorfiits hjemmeside

Virksomheder i Nuuk
Forsyningsvirksomheder
Offentligt ejede virksomheder fra Grønland
Dronninggård

Dronninggaard stammer fra Frederik III’s tid, idet han, samtidig med at han opførte Frederiksdal ved den anden side af søen, skænkede det i Furesø udskydende næs til sin dronning Sophie Amalie, som her lod opføre en "lystgaard" og anlægge et "hollænderi", hvor hun holdt muntre fester og drev ivrigt landbrug med oldenburgske køer og høns og gæs af fremmed race. Efter hendes død 1685 tilfaldt ejendommen Kronen; noget over midten af det 18. århundrede (1764) ejedes den af gehejmeråd Hans von Ahlefeldt, som genopførte hovedbygningen, da den gamle var brændt. Hvor denne gamle bygning har ligget, og hvorledes den så ud, ved man intet om; en tavle med Frederik III’s og Sophie Amalies navnetræk, der er indsat i en gartnerbolig, er den eneste levning af den. Gården må dog snart atter være kommen til Kronen, thi 1772 skænkede Christian VII den til kammerherre Wilhelm Detlev Werner von Staffeldt, som dog allerede 1776 solgte den (for 17.000 Rd. D. C.) til forpagteren på Brede, Ole Svendsen, der atter 1781 solgte den til den rige grosserer, agent, senere etatsråd Frédéric de Coninck, som ombyggede landstedet og omdøbte det til Næsseslottet.

Eksterne henvisninger 
J.P. Trap: Kongeriget Danmark; 3. Udgave 2. Bind: Frederiksborg, Kjøbenhavns, Holbæk, Sorø og Præstø Amter; Kjøbenhavn 1898, s. 280f 

Herregårde i Københavns Amt
Bygninger, konstruktioner og anlæg i Rudersdal Kommune
Troels Marstrand (bagermester)

Troels Caspar Daniel Marstrand (født 13. maj 1815 i København, død 23. august 1889 på Frederiksberg) var en dansk industridrivende og politiker, bror til Osvald og Wilhelm Marstrand.

Troels Marstrand blev født i København som søn af mekaniker Nicolai Jacob Marstrand. Efter at have været skriverdreng i Skælskør og lært bageriet i Køge rejste han 1835 udenlands. 1837 kom han tilbage og blev nu kontorist hos politimesteren i Helsingør, til han 1839 kunne overtage sin moders indtil da udlejede bageri. Dette drev han rask i vejret ved tilvirkning navnlig af rugbrød og skibsbrød, og han udvidede virksomheden med en dampmølle (1850), hvad der vakte stor opmærksomhed. 1857 købte han Vodroffgårds Mølle, hvor mølleriet blev drevet i stor målestok, og hvor der fra 1865 også blev oprettet et ølbryggeri (Marstrands Bryggerier), alt under firmaet "Troels Marstrand", hvori grossererne Jens Lund og F.W. Kjørboe deltog.

Marstrands rastløse virksomhedstrang nøjedes imidlertid ikke med det her skildrede daglige arbejde. Som oldermand i Københavns Bagerlav (1847-51) viste han sit frisind ved at afskaffe den ilde berygtede bagerkro, 1857 var han i et af Industriforeningen nedsat udvalg virksom for næringsfrihedens indførelse, 1862 var han medindbyder til Frihandelsforeningen, 1857-63 var han Borgerrepræsentant. Da han (efter 1865) af helbredshensyn på forskellig nåde hvilede ud, bl.a. ved at foretage større og mindre rejser, kom han og hans talrige slægt (foruden sine egne havde han også en afdød broders børn at opdrage) i livlig forbindelse med højskolerne på Askov og Vallekilde; og hele sin ejendommelige, selvstændige, men urolige ånd har han vist i sin bog Slægten Marstrand (1885), som ikke kun er en slægtshistorie, men også en selvbiografi. Han døde 23. august 1889 og er begravet på Assistens Kirkegård.

Han var 2 gange gift: 1. gang (7. november 1845) med Caroline Emilie f. Carlsen (7. maj 1812 – 21. oktober 1859), datter af snedkermester Carlsen og Christiane Marie f. Møller; 2. gang (24. september 1880) med Sofie Emilie f. Jansen (f. 5. maj 1829), enke efter forpagter Vilhelm Eggertsen og datter af malermester i Stege Tobias Jansen (Tiaden) og Anna Johanne f. Bruun.

Wilhelm Marstrand har malet ham 1845 og senere. Der findes også et portræt af Jørgen Roed 1874.

Kilder 
 C. Nyrop, "Marstrand, Troels Caspar Daniel", i: C.F. Bricka (red.), Dansk Biografisk Lexikon, København: Gyldendal 1887-1905.
 T. Marstrand, Slægten Marstrand.

Eksterne henvisninger 

 

Personer fra København
Troels
Medlemmer af Københavns Borgerrepræsentation i 1800-tallet
Selvbiografer fra Danmark
Bryggere fra Danmark
Bagere fra Danmark
Fabrikanter fra Danmark
Personer i Dansk Biografisk Leksikon
Oldermænd fra Danmark
Dansksprogede forfattere fra Danmark
Carl F. Madsen

Carl Frederik Madsen (født 17. november 1862 i Fredericia, død 27. maj 1944 i København) var en dansk politiker og fagforeningsmand.

Madsen var søn af arbejdsmand Hans Madsen og hustru Ane Katrine, han lærte skomagerhåndværket i Fredericia og var formand for Skotøjsarbejdernes Fagforening 1895-1903. Han var forretningsfører for Dansk Skotøjsarbejderforbund 1897-1905, sekretær for De samvirkende Fagforbund og Arbejdernes Fællesorganisation 1903-1909 og formand for disse 1909-1928. Han var medlem af og formand for Københavns Borgerrepræsentation 1913-1925 for Socialdemokratiet, tingvalgt medlem af Landstinget fra 1920 til 1936 (1. næstformand fra 1926) og medlem af Rigsretten fra 1924. Han var medlem af repræsentantskabet for Arbejdernes Livsforsikring og Arbejdernes Landsbank.

Madsen blev gift 10. juni 1889 med Marie Madsen.

Eksterne henvisninger 
 
 Kraks Blaa Bog 1929

Formænd for Landsorganisationen i Danmark
Landstingsmedlemmer i 1920'erne
Landstingsmedlemmer i 1930'erne
Landstingsmedlemmer fra Socialdemokratiet
Personer fra Fredericia
Medlemmer af Københavns Borgerrepræsentation i 1900-tallet
Personer i Kraks Blå Bog (afdøde)
Tidligere medlemmer af Københavns Borgerrepræsentation fra Socialdemokraterne
Personer i Dansk Biografisk Leksikon
Medlemmer af Rigsretten
Carl Madsen (flertydig)

Carl eller Karl Madsen kan henvise til flere personer:

 Carl F. Madsen (1862-1944) – dansk fagforeningsmand og politiker (Carl Frederik Madsen)
 Carl Frederik Madsen (1871-1931) – dansk handelsmand og generalkonsul
 Carl Madsen (politiker) (1873-1936) – dansk gårdejer og medlem af Landstinget (Carl Kristian Madsen)
 Carl Madsen (operasanger) (1878-1954) – dansk operasanger (Hans Carl Grum Madsen)
 Carl Bollerup Madsen (1884-1969) – dansk redaktør
 Carl Madsen (1903-1978) – dansk sagfører (Carl Marius Madsen)
 Karl Madsen (1855-1938) – dansk kunsthistoriker
 Karl Madsen (organisationssekretær) (1899-1965) – dansk sekretær i De samvirkende danske Landboforeninger
Luke

Luke er et københavnsk band bestående af Tanja Thulau, Nikolaj Grandjean, Bastian Sjelbjerg og Jens Bjørkjær. Sangerinden Tanja Thulau har en fortid som korsanger hos Lex & Klatten (forløberen for Det Brune Punktum) og sangskriver/guitarist Nikolaj Grandjean stod bag flere af sangene på Marie Franks debutalbum Ancient Pleasures. Bandet består desuden af Bastian Sjelbjerg (bas) og Jens Bjørkjær (producer, sax, guitar, keyboards). Trommeslager Mikkel Hess valgte i august i 2006 at slutte samarbejdet med Luke.

Gruppens debutalbum Luke udkom i september 2002. Det modtog tre ud af seks stjerner i musikmagasinet GAFFA.

Albummet Nurse And Amaze udkom i 2004. Opfølgeren Guaratiba udkom i april 2006 og modtog tre ud af seks stjerner i GAFFA.

Medlemmer 
 Tanja Thulau
 Jens Bjørnkjær
 Nikolaj Grandjean
 Bastian Sjelberg

Tidligere medlemmer
 Mikkel Hess

Diskografi 
 Luke (2002)
 Nurse And Amaze (2004)
 Guaratiba (2006)

Referencer

Eksterne henvisninger 
 Luke på Discogs

Musikgrupper fra Danmark
Musikgrupper fra 2002
Radikalisering

Radikalisering er en proces, hvorved nogen eller noget gøres (mere) gennemgribende, dybtgående eller yderligtgående. Udtrykkes bruges især om (unge) mennesker, som påvirkes i en fundamentalistisk eller kriminel retning. Radikalisering kan betegne både en ændring i den enkelte persons opfattelse og en mere generel samfundsudvikling. Ordet er afledt af "radikal", som igen kommer fra det senlatinske ord radicalis, afledt af latin ''radix' 'rod'.

Noter

Se også 
 Radikal
 Venstreradikalisme
 Højreradikalisme

Samfundsvidenskab
Ekstremisme
Madness

Madness er et engelsk pop/ska-band fra Camden Town i London. Madness debuterede med albummet One Step Beyond i 1979. Bandet består af 7 medlemmer med sangeren Suggs (aka Graham McPherson) i front.

Det eneste rigtigt store internationale Madness hit er "Our House" fra 1982. Der er siden komponeret en hel musical over nummeret.

Madness' seneste album The Liberty Of Norton Folgate udkom i 2009. The Liberty Of Norton Folgate er bandets 9. studie album.

Madness spillede på Roskilde Festival 2009.

Referencer 

Musikgrupper fra Storbritannien
Pohutu

Pohutu er en gejser, der ligger i byen Rotorua på nordøen af New Zealand. Den ligger helt præcist i maoribyen Whakaerwaerwa, hvor der også findes mange andre varme kilder. Hele undergrunden i området indeholder kogende vand- og mudderkilder. 
Det er den mest berømte gejser i New Zealand blandt den lokale befolkning. Den går i udbrud omkring 10-25 gange om dagen. Det sker med ca. 20-50 minutters mellemrum. Den afgår hver gang med skiftevis ca. 20 meter varm damp, der står ud til alle sider.  En halv til en hel meter kogende vand op i luften, og dette vedbliver i ca. 10 minutter.

Gejsere i New Zealand
Noah And The Whale

Noah And The Whale er et engelsk band fra London, England, der blev dannet i 2006. Bandet består af Charlie Fink (vokal, guitar), Tom Hobden (violin), Matt Owens (basguitar), Fred Abbott (guitar) og Michael Petulla (trommer).

Deres debutalbum, Peaceful The World Lays Me Down blev udsendt i august 2008.

Bandnavnet er taget efter filmen The Squid And The Whale og dens instruktør, Noah Baumbach.

Bandet gik i opløsning i 2015

Diskografi 
 Peaceful, the World Lays Me Down (2008)
 The First Days of Spring (2009)
 Last Night on Earth (2011)
 Heart of Nowhere (2013)

Referencer 

Rockgrupper fra Storbritannien
Hornhinde

Hornhinden (latin: cornea) er en gennemsigtig hinde, som dækker det forreste af øjet. Navnet skyldes, at den efter dødens indtræden hurtigt tørrer ind og får et mat, hornagtigt udseende. Hos den levende holdes hornhinden fugtig og ren af et tyndt lag tårevæske, der fornys, når man blinker med øjet.

Hos mennesket måler hornhinden ca. 10,5 mm i højden og 11,5 mm i bredden. Midtpå er den ca. 0,5 mm tyk, i kanten op til 0,7 mm tyk.

Referencer

Se også 

Øjets anatomi
Owusu & Hannibal

Owusu & Hannibal er en dansk electronicaduo bestående af Philip Owusu og Robin Hannibal.

Owusu og Hannibal mødtes gennem en ven og fandt hurtigt ud af at de lyttede til den samme musik og at de begge var fans af det amerikanske funkand Sly & The Family Stone. Det startede deres samarbejde og produktet blev albummet Living with Owusu & Hannibal, der udkom i 2006 på det amerikanske label Ubiquity. Det modtog fire ud af seks stjerner i musikmagasinet GAFFA.

Robin Hannibal har medvirket i andre konstellationer, bl.a. projektet Non+ med Ronni Vindal og sangeren Tuco Ifill, og har i sin egenskab som tekniker og producer sammen med Ronni Vindal desuden arbejdet med navne som Nobody Beats The Beats, UFO Yepha, L.O.C., U$O, og begge er også en del af det urbane producerkollektiv Boom Clap Bachelors.

Diskografi 
 Living with Owusu & Hannibal (2006)

Referencer

Eksterne henvisninger 
 Owusu & Hannibal på Discogs

Musikgrupper fra Danmark
Duoer
Musikgrupper fra 2006
Prefab Sprout

Prefab Sprout er en engelsk popgruppe dannet i midten af 1970erne af den engelske sanger og sangskriver Paddy McAloon og hans bror Martin i Witton Gilbert, County Durham. Gruppen er i dag i det store og hele lig med Paddy McAloon, som gennem årene har omgivet sig med en skiftende besætning af bandmedlemmer, men nu kører Prefab Sprout som et énmandsprojekt.

Med 80'er-udgivelser som Swoon, Steve McQueen og From Langley Park To Memphis har Prefab Sprout for længst markeret sig som en stilsikker leverandør af elegant, britisk popmusik. I 1990erne blev succesen fulgt op af LP'er som Jordan: The Comeback og Andromeda Heights.

Paddy McAloon begyndte allerede at arbejde på Let's Change The World With Music i 1992 efter udgivelsen af Jordan: The Comeback. Pladeselskabet var imidlertid ikke begejstret for den demo, de hørte, så albummet blev lagt på is og udkom først 17 år senere, i 2009. Seneste album er Crimson/Red, som udkom i 2013.

Referencer 

Musikgrupper fra England
The Reverend Horton Heat

The Reverend Horton Heat er et amerikansk band, der blev dannet i 1985. The Reverend Horton Heat er en Texas-trio som primært spiller rock.

Diskografi

Referencer 

Rockgrupper fra USA
Musikgrupper fra 1985
Sam Sparro

Sam Sparro (født 8. november 1982) er en producer, sanger og sangskriver. 

Sam Sparro er født i Sydney, Australien men opvokset i Los Angeles.
Hans musikalske stil er en blanding af elektro, soul, funk og pop, og han henter inspiration fra navne som Soul II Soul, Kraftwerk, Grace Jones og Sade.

Debutalbummet Sam Sparro er produceret af den engelske producer Paul Epworth (Bloc Party, The Futureheads, Babyshambles, Kate Nash m.fl.) Sam Sparro selv, Jesse Rogg, Eg White og Richard X.

Sam Sparro skriver, optræder, producerer og arrangerer alt sit eget materiale, og desuden designer han sit eget artwork

Referencer 
 

Tjek fødselsår
Sangere fra Australien
Personer fra Sydney
Robert B. Parker

Robert Brown Parker (17. september 1932-18. januar 2010) var en amerikansk forfatter af kriminalromaner. Han blev især kendt for sine romaner om privatdetektiven Spenser, som var hovedperson i næsten 40 udgivelser, men han har skrevet adskillige andre romaner. Flere af hans romaner er filmatiseret, blandt andet westernen Appaloosa, der kom som film i 2008.

Romanforfattere fra USA
Krimiforfattere fra USA
Shakin' Stevens

Shakin' Stevens (også kendt som "Shaky"; født Michael Barrett den 4. marts 1948 i Ely, Cardiff, South Glamorgan, Wales) er en britisk sanger og sangskriver.

Shakin' Stevens begyndte sin karriere som frontfigur i gruppen Shakin' Stevens and the Sunsets, men efter 7 år forlod han gruppen og fik en hovedrolle i Jack Good's "Elvis!" musical.
Dette førte senere til en pladekontrakt. Shakin' Stevens succes begrænser sig dog til primært Europa.

Gennem 80'erne og i begyndelsen af 90'erne havde Stevens regelmæssigt succes på hitlisterne med numre som "Green Door", "Oh Julie", "This Ol´ House" og "Merry Christmas Everyone".

I 1994 holdt Shakin' Stevens op med at indspille plader men fortsatte med at turnere. I Danmark har han altid været populær, og hans seneste opsamling Collectable fra 2004 solgte 40.000 eksemplarer herhjemme.
Han udsendte en comeback-plade i 2007: Now Listen.

Referencer 
 

Sangere fra Wales
Sangskrivere fra Storbritannien
Rockmusikere fra Storbritannien
Simian Mobile Disco

Simian Mobile Disco er en engelsk DJ/producer-duo.

Simian Mobile Disco er dannet af resterne af electro-rockbandet Simian i 2005, og mændene bag er James Anthony Shaw og James Ellis Ford. Sidstnævnte er bl.a. kendt for sit samarbejde med Klaxons og Arctic Monkeys.

Simian Mobile Disco er desuden kendt for deres remix af andre kunstnere som fx Muse, Klaxons og Air.

Eksterne henvisninger 
 

Musikproducere fra Storbritannien
Duoer
Dj's fra Storbritannien
Pulse Code Modulation

Puls-kode modulation (PCM) er en digital repræsentation af et analogt signal, hvor omfanget af signalet er samplet regelmæssigt med ensartet mellemrum, derefter kvantiserede til en række symboler i en numerisk (normalt binær kode). PCM er blevet brugt i digitale telefon-systemer og 1980'erne i elektroniske musikinstrumenter såsom keyboards. Det er også standarden i digital lyd i computere og CD ("Red Book" format) samt inden for digital video; for eksempel ved hjælp af ITU-R BT.601. Ukomprimeret PCM er ikke typisk brugt til video i standard forbruger applikationer såsom DVD eller DVR fordi bitratebehovet der kræves er alt for højt.

Digitale lagringsmedier
Audio codecs